रुकुम पश्चिममा जिप दुर्घटना : मृत्यु हुनेको सङ्ख्या पाँच पुग्यो
बिहीबार बिहान रुकुम पश्चिमको बाँफिकोट गाउँपालिका –८ दुलीमा भएको जिप दुर्घटना मृत्यु हुनेको सङ्ख्या पाँच पुगेको छ ।
राजु लामिछाने रुकुम पश्चिम, जेठ ११ गते । बिहीबार बिहान रुकुम पश्चिमको बाँफिकोट गाउँपालिका –८ दुलीमा भएको जिप दुर्घटना मृत्यु हुनेको सङ्ख्या पाँच पुगेको छ । प्रहरीका अनुसार चार जनाको घटनास्थलमै र एक जनाको उपचारका लागि अस्पताल लैजाने क्रममा मृत्यु भएको हो ।जिल्ला प्रहरी कार्यालय रुकुम पश्चिमका प्रहरी नायब उपरीक्षक नमराज भट्टराईका अनुसार दुर्घटनामा परेर सानीभेरी गाउँपालिका–५ का ४८ वर्षीय देउचन खत्री, सोही वडाका ७० वर्षीय कर्ण बाँठामगर, बाँफिकोट गाउँपालिका ८ की २२ वर्षीया रेखा केसी खनाल र उहाँको २२ दिनको छोरा रोशन केसीको घटनास्थलमै मृत्यु भएको थियो । यसैगरी, दुर्घटनामा परेर सानीभेरी गाउँपालिका–५ कै २३ वर्षीया शीतला कुसारीको अस्पताल ल्याउने क्रममा बाटोमै मृत्यु भएको प्रहरीले जनाइएको छ ।चार जना गम्भीर घाइतेलाई हेलिकोप्टरमार्फत उद्धारदुर्घटनामा परी १० जना घाइते भएका छन् । घाइतेमध्ये चार जनालाई उपचारका लागि शिक्षण अस्पताल कोहलपुर लिइएको छ । उनीहरूलाई हेलिकोप्टरमार्फत कोहलपुर लगिएको प्रहरीले जनाएको छ । हेलिकोप्टरमार्फत उद्धार गरिएकाहरूमा सानीभेरी गाउँपालिका–५ का ४० वर्षीय प्रेम बाँठा मगर, सोही वडाका २२ वर्षीय ललित बाँठा मगर, २ वर्षीय प्रसिद्ध कुसारी र २० वर्षीया अनिता केसी रहनुभएको छ ।अन्य घाइतेहरूलाई उपचारका लागि जिल्ला अस्पताल सल्लेमा ल्याइएको छ । अन्य घाइते सानीभेरी गाउँपालिका ५ का ४६ वर्षीय कर्णवीर पुन, सोही वडाकी १७ वर्षीया मनीषा बस्नेत, १७ वर्षीया रिता खत्री, २१ वर्षीया कल्पना केसी, ४६ वर्षीय गम्भीर कुसारी र ३५ वर्षीय दीपक बाँठा मगर रहेको प्रहरीले जनाएको छ । घाइतेमध्ये चालक दीपक बाठाको खुट्टा भाँचिनुका साथै शरीरका विभिन्न भागमा चोट रहेको छ भने अवस्था गम्भीर रहेको छ ।बाँफिकोट गाउँपालिका वडा नम्बर ८ का वडाध्यक्ष धनबहादुर खत्रीले दिनुभएको जानकारी अनुसार सानीभेरी गाउँपालिकाको वडा नम्बर ५ हाँसुदेखि दुलीहुँदै जिल्ला सदरमुकाम खलङगा जाँदै गरेको लु १ ज १७४७ नम्बरको जिप दुलीको मोचेखोलामा दुर्घटना भएको हो । जिप अनियन्त्रित भए दुर्घटना भएको बताइएको छ । जिप पूर्णरुपमा क्षतिग्रस्त अवस्थामा रहेको छ ।